Rolls-Royce xitoylik milliarder uchun oltindan limuzinlar yasab berdi

Britaniyaning Rolls-Royce avtomobilsoz kompaniyasi Phantom modelining ikki eksklyuziv ekzemplyari chiqarilganini ma’lum qildi. Bu haqda NewsMir xabar bermoqda.

Rolls-Royce Motor Cars Sharqiy Yevropa va MDH bo‘yicha korporativ kommunikatsiyalar direktori Frank Timmanning ma’lum qilishicha, avtomobillar xitoylik milliarder Stiven Xuanning buyurtmasiga asosan yasalgan. Kelajakda biznesmenga tegishli, Makaoda joylashgan The 13 mehmonxonasiga xizmat ko‘rsatuvchi 30 ta Phantom mana shu namunalar asosida yasaladi.
Mashinalarning kuzovlari 999-proba oltin bilan qoplangan, kapotdagi emblema esa 750-probali 97,1 gramm tilladan ishlangan. RR monogrammasi 336 ta qirralangan olmoslardan yasalgan.
Bundan tashqari, kuzov bo‘ylab bezak chizig‘ini zargar Mark Kurt o‘z qo‘llari bilan tushirgan.
Mashina eshiklarida joylashgan zont dastalari ham oltindan ishlangan.
Mazkur avtomobillarni yig‘ish uchun Gudvuddagi zavodda yangi uskunalar o‘rnatildi.